Kapil
టుస్సాడ్స్‌లో కపిల్‌ మైనపు విగ్రహం
న్యూఢిల్లీ: ఇండియాకి మొట్టమొదటి వరల్డ్‌ కప్‌ అందించిన దిగ్గజ క్రికెటర్‌ కపిల్‌ దేవ్‌ మైనపు విగ్రహాన్ని ఢిల్లీలోని టుస్సాడ్స్‌ మ్యూజియంలో ఏర్పాటు చేశారు.కన్నాట్‌ ప్లేస్‌లోని రీగల్‌ సినిమా సమీపంలో ఉన్న టుస్సాడ్స్‌ మ్యూజియంలో కపిల్‌ మైనపు విగ్రహాన్ని ఉంచారు.గురువారం జరిగిన వేడుకలో కపిల్‌దేవ్‌ తన మైనపు విగ్రహాన్ని ఆవిష్కరించారు. 1983లో వన్డే ప్రపంచ కప్‌ గెలిచిన భారత జట్టుకు కపిల్‌దేవ్‌ కెప్టెన్‌గా ఉన్నాడు.ఈ సందర్భంగా ఆయన మీడియాతో మాట్లాడారు. మహామహుల సరసన నా విగ్రహం పెట్టడం గర్వకారణం. ఈ అనుభూతిని నేనెప్పటికి మరచి పోను.నా జీవితమంతా క్రికెట్‌నే ప్రాణంగా శ్వాసించాను. ప్రతి క్రికెటర్‌ విజయవంతం కావాలని నేనిప్పుడు కోరుకుంటున్నాను అని కపిల్‌ పేర్కొన్నాడు.58 సంవత్సరల వయసులో నా మైనపు విగ్రహం పెట్టడం నాకు గౌరవం.ఇది నాకు మరింత ప్రేరణ కలిగిస్తుంది.నన్ను మేడమ్‌ టుస్సాడ్స్‌ దాకా తీసుకొచ్చిన అభిమానులకు కృతజ్ఞతలు. 300 రకాల కొలతలు తీసుకోవడం చాలా బాగా అనిపించిందని కపిల్‌ వివరించాడు. మేడమ్‌ టుస్సాడ్స్‌కు మ్యూజియంకు ప్రపంచ వ్యాప్తంగా పేరు ప్రఖ్యాతులున్నాయి. టుస్సా డ్స్‌కు ప్రపంచ వ్యాప్తంగా 23 శాఖలున్నాయి. ఢిల్లీలోని టుస్సాడ్స్‌ మ్యూజియం 23వది కావడం విశేషం.క్రీడా, మ్యూజిక్‌, ఫిల్మ్‌, టివి సెలబ్రిటీలు ఇందులోఉన్నారు. మహాత్మా గాంధీ, సచిన్‌, అమితాబ్‌, జాకీ చాన్‌,లేడీ గాగా ఇలా సుమారు 50 మైనపు విగ్రహాలు ఉన్నాయి.